**cutremurare**

*Ursu Marian Florentin*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Pentru a putea zbura spre înălţimi,

pasărea trebuie să urască pământul

fiindcă altfel s-ar zdrobi de prăpăstii,

cutremurându-se

de frumuseţea prăbuşirii

În căderea lor,

frunzele ar trebui să urască

tăcerea ierbii fiindcă

altfel s-ar izbi de umbra noastră întrepătrunsă

prin arșița nopții,

cutremurându-se de splendoarea

plutirii

Tu, ca să poţi exista mai departe

a trebuit să-mi urăşti sângele

fiindcă altfel ai fi rămas iertată în mine,

cutremurându-te

de frumuseţea

sinuciderii